Bekommernisse 5 – Liplekker
Blye Versekering vir 6 Sept 2019 Tema: Bekommernisse 5
**** Vanoggend kry ek hierdie ernstige woord. Jeremia bring hierdie woord aan die volk en hulle is kwaad want ons wil almal mos mooi en goeie woorde hoor wat lekker op die oor val. Ons wil hoor ons is “okay” Die aanklag is twee goed, die eerste, vervloeking om te vertrou op die vlees en die tweede deel, ‘n hart wat afwyk van die HERE.
Jer 17:5 So sê die HERE: Vervloek is die man wat op die mens vertrou en vlees sy arm maak, terwyl sy hart van die HERE afwyk. 6 En hy sal wees soos ‘n kaal bos in die wildernis, en hy sal nie sien as die goeie kom nie, maar dor plekke in die woestyn bewoon, ‘n brakkerige en onbewoonde land.
**** Nogtans bring Jeremia ook ‘n woord van hoop wanneer ons ons sorge en kommer in die HERE plaas en Hom vertrou.
Jer. 17:7 Geseënd is die man wat op die HERE vertrou, en wie se vertroue die HERE is. 8 Want hy sal wees soos ‘n boom wat by die water geplant is en sy wortels uitskiet by die stroom en nie vrees as daar hitte kom nie, maar sy blad bly groen; en in ‘n jaar van droogte is hy nie besorg nie en hou nie op om vrugte te dra nie.
**** Dan volg hierdie ernstige woorde dat die HERE ons harte ken. Ons kan ‘n pragtige front van vroomheid voor mense hou, maar wat gaan binne-in ons harte aan. Jy sien dit wat ek doen en sê is die vrugte wat ek dra en die HERE belowe daarvoor sal ek beloon word volgens my weë
Jer 17:9 Bedrieglik is die hart bo alle dinge, ja, verdorwe is dit; wie kan dit ken? 10 Ek, die HERE, deursoek die hart, toets die niere, om aan elkeen te gee na sy weë, volgens die vrug van sy handelinge.
Onse Vader wat in die hemele woon, groot en heilig is U Naam. Vanoggend bely ek ons land en sy mense se sonde. Ons het afgewyk van U weë as ‘n volk en as individue, elkeen het sy eie pad gekies. Ek beroep my op ons enigste en ware Hoë Priester en vra HERE wees ons genadig want meer as versadig is ons van veragting. Heilige Gees, ek vra oortuig ons van sonde, geregtigheid en oordeel soos U beloof het want tyd is besig om uit te loop. Wil U vanoggend elke opregte hart wat na U uitroep hoor en verhoor volgens U wil. Ek bid vir elkeen onder die letter O op ons poslys. Help hulle om op te kyk na U waar ons hulp en ons redding vandaan kom. In Jesus se wonderlike Naam vra ek dit. Amen
Geseënde naweek aan almal, tot Maandag as ons gespaar bly.
Author adminPosted on Sep 6, 2019 Sep 6, 2019 Categories DagstukkiesTags dagstukkies
Previous Previous post: FANTA VANILJIEKOEKIES
Next Next post: You are being observed
Isaiah 40:22 NKJV
Hooftsuk 6 (Bredies) ~ Gebakte Tamaties No 2